CELEX: 62021TN0216
Language: sk
Date: 2021-04-20 00:00:00
Title: Vec T-216/21: Žaloba podaná 20. apríla 2021 – Ryanair a Malta Air/Komisia

7.6.2021   
            
            
               SK
            
            
               Úradný vestník Európskej únie
            
            
               C 217/68
            
         
      Žaloba podaná 20. apríla 2021 – Ryanair a Malta Air/Komisia
      (Vec T-216/21)
      (2021/C 217/86)
      Jazyk konania: angličtina
      
         Účastníci konania
      
      
         Žalobkyne: Ryanair DAC (Swords, Írsko) a Malta Air ltd. (Pietà, Malta) (v zastúpení: F-C. Laprévote, E. Vahida, V. Blanc, S. Rating a I. Metaxas-Maranghidis, advokáti)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil rozhodnutie žalovanej zo 4. mája 2020 týkajúce sa štátnej pomoci SA.57082 (2020/N) – Francúzsko – COVID-19 – Dočasný rámec [článok 107 ods. 3 písm. b) ZFEÚ] – Záruka a akcionárska pôžička v prospech spoločnosti Air France (1),
               
            
                  —
               
               
                  uložil žalovanej povinnosť nahradiť trovy konania.
               
            Žalobkyne tiež navrhujú, aby bola ich žaloba prejednaná v skrátenom súdnom konaní podľa článku 23a Štatútu Súdneho dvora.
      
         Dôvody a hlavné tvrdenia
      
      Na podporu svojej žaloby žalobkyne uvádzajú päť žalobných dôvodov.
      
                  1.
               
               
                  Prvý žalobný dôvod je založený na tom, že žalovaná nesprávne vylúčila spoločnosti KLM a Air France z pôsobnosti napadnutého rozhodnutia.
               
            
                  2.
               
               
                  Druhý žalobný dôvod je založený na tom, že žalovaná zneužila svoje právomoci a nesprávne uplatnila článok 107 ods. 3 písm. b) ZFEÚ a jeho dočasný rámec tým, že (i) konštatovala, že pomoc rieši vážnu poruchu fungovania francúzskeho hospodárstva; (ii) náležite nepreskúmala, či príjemca pomoci čelil finančným ťažkostiam; (iii) konštatovala, že akcionársky úver bol v súlade s vtedy uplatniteľným dočasným rámcom, a posúdila ho ako úverové opatrenie a nie ako kapitálové financovanie; a (iv) porušila svoju povinnosť vyvážiť priaznivé účinky pomoci s jej negatívnymi účinkami na podmienky obchodu a na zachovanie neskreslenej hospodárskej súťaže (tzv. „test vyváženosti“).
               
            
                  3.
               
               
                  Tretí žalobný dôvod je založený na tom, že žalovaná porušila osobitné ustanovenia ZFEÚ a všeobecné zásady práva Únie týkajúce sa zákazu diskriminácie, slobodného poskytovania služieb a slobody usadiť sa, ktoré sú základom liberalizácie leteckej dopravy v Únii od konca 80. rokov 20. storočia. (2) Liberalizácia leteckej dopravy umožnila rast skutočne celoeurópskych nízko-nákladových leteckých spoločností. Tvrdia však, že žalovaná tým, že umožnila Francúzsku vyhradiť pomoc pre spoločnosť Air France, neprihliadla na škody spôsobené krízou COVID-19 celoeurópskym leteckým spoločnostiam a na ich úlohu v leteckom prepojení Francúzska. Žalobkyne tiež tvrdia, že článok 107 ods. 3 písm. b) ZFEÚ stanovuje výnimku zo zákazu štátnej pomoci podľa článku 107 ods. 1 ZFEÚ, ale nestanovuje výnimku z ostatných pravidiel a zásad vyplývajúcich zo ZFEÚ.
               
            
                  4.
               
               
                  Štvrtý žalobný dôvod je založený na tom, že žalovaná napriek závažným ťažkostiam nezačala konanie vo veci formálneho zisťovania a porušila procesné práva žalobkýň.
               
            
                  5.
               
               
                  Piaty žalobný dôvod je založený na tom, že žalovaná porušila svoju povinnosť odôvodnenia.
               
            
         (1)  Ú. v. EÚ C 50, 2021, s. 1.
      
         (2)  Nariadenie Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve (prepracované znenie) (Text s významom pre EHP) (Ú. v. EÚ L 293, 2008, s. 3).